Likumprojekts

**Grozījumi Ieroču aprites likumā**

Izdarīt Ieroču aprites likumā (Latvijas Vēstnesis, 2019, 61. nr.; 2020, 46. nr.) šādus grozījumus:

1. Izteikt 17. pantu šādā redakcijā:

"**17. pants. Ieroča iegādāšanās atļauja**

(1) Ieroča iegādāšanās atļauja ir derīga trīs mēnešus no dienas, kad Valsts policija pieņēmusi lēmumu par tās izsniegšanu. Atļauja dod tiesības šajā likumā noteiktajā kārtībā:

1) iegādāties atļaujā norādīto šaujamieroci, tā munīciju, šaujamieroča maināmās būtiskās sastāvdaļas un lielas enerģijas pneimatisko ieroci no ieroču komersanta vai citām personām;

2) glabāt un pārvadāt atļaujā norādīto šaujamieroci, tā munīciju, šaujamieroča maināmās būtiskās sastāvdaļas un lielas enerģijas pneimatisko ieroci līdz tā reģistrācijai Valsts policijā;

3) sporta federācijai iegādāties ieročus no šā likuma 94. panta pirmajā daļā minētās valsts vai pašvaldību institūcijas, glabāt un pārvadāt šos ieročus, to munīciju un šaujamieroču maināmās būtiskās sastāvdaļas līdz to reģistrācijai Valsts policijā.

(2) Ieroča iegādāšanās atļauja nav nepieciešama, ja persona, kurai ir:

1) ieroča glabāšanas atļauja medībām klasificētam B vai C kategorijas garstobra–gludstobra šaujamierocim, iegādājas Latvijā reģistrētu medībām klasificētu garstobra–gludstobra šaujamieroci neatkarīgi no kategorijas un tā maināmo būtisko sastāvdaļu vai D kategorijas medībām klasificētu lielas enerģijas pneimatisko ieroci;

2) ieroča glabāšanas atļauja medībām klasificētam B vai C kategorijas garstobra–vītņstobra šaujamierocim, iegādājas Latvijā reģistrētumedībām klasificētu šaujamieroci neatkarīgi no kategorijas un tā maināmo būtisko sastāvdaļuvai D kategorijas medībām klasificētu lielas enerģijas pneimatisko ieroci;

3) ieroča glabāšanas atļauja medībām klasificētam D kategorijas lielas enerģijas pneimatiskajam ierocim, iegādājas Latvijā reģistrētu medībām klasificētu lielas enerģijas pneimatisko ieroci vai medībām klasificētu garstobra–gludstobra šaujamieroci neatkarīgi no kategorijas;

4) ieroča glabāšanas atļauja sportam klasificētam šaujamierocim vai lielas enerģijas pneimatiskajam ierocim, iegādājas Latvijā reģistrētu tādas pašas kategorijas un lietojuma šaujamieroci un tā maināmo būtisko sastāvdaļu vai D kategorijas lielas enerģijas pneimatisko ieroci;

5) ieroča glabāšanas vai nēsāšanas atļauja pašaizsardzībai klasificētam B vai C kategorijas šaujamierocim, iegādājas Latvijā reģistrētu pašaizsardzībai klasificētu šaujamieroci neatkarīgi no tā kategorijas;

6) ieroča kolekcijas atļauja kolekcijai klasificētiem ieročiem, Latvijā iegādājas kolekcijai klasificētu ieroci vai tā maināmo būtisko sastāvdaļu."

2. Izteikt 20. pantu šādā redakcijā:

"**20. pants. Ieroča realizēšanas atļauja**

(1) Ieroča realizēšanas atļauja ir derīga trīs mēnešus no dienas, kad Valsts policija pieņēmusi lēmumu par tās izsniegšanu. Atļauja dod tiesības šajā likumā noteiktajā kārtībā:

1) realizēt atļaujā norādīto šaujamieroci, tā munīciju, šaujamieroča maināmās būtiskās sastāvdaļas un lielas enerģijas pneimatisko ieroci ieroču komersantam vai citām personām;

2) nodot ieroču komersantam dezaktivēšanai atļaujā norādīto šaujamieroci, šaujamieroča maināmās būtiskās sastāvdaļas un lielas enerģijas pneimatisko ieroci;

3) glabāt un pārvadāt atļaujā norādīto šaujamieroci, tā munīciju, šaujamieroča maināmās būtiskās sastāvdaļas un lielas enerģijas pneimatisko ieroci līdz šaujamieroča, šaujamieroča maināmās būtiskās sastāvdaļas un lielas enerģijas pneimatiskā ieroča realizācijai.

(2) Ieroča realizēšanas atļauja nav nepieciešama, ja persona realizē Latvijā reģistrētu:

1) medībām klasificētu B vai C kategorijas garstobra–gludstobra šaujamieroci un tā maināmo būtisko sastāvdaļu personai, kurai ir ieroča iegādāšanās vai glabāšanas atļauja medībām klasificētam ierocim neatkarīgi no kategorijas;

2) medībām klasificētu B vai C kategorijas garstobra–vītņstobra šaujamieroci un tā maināmo būtisko sastāvdaļu personai, kurai ir ieroča iegādāšanās vai glabāšanas atļauja medībām klasificētam garstobra–vītņstobra šaujamierocim neatkarīgi no kategorijas;

3) medībām klasificētu D kategorijas lielas enerģijas pneimatisko ieroci personai, kurai ir ieroča iegādāšanās vai glabāšanas atļauja medībām klasificētam ierocim neatkarīgi no kategorijas;

4) sportam klasificētu šaujamieroci vai lielas enerģijas pneimatisko ieroci personai, kurai ir ieroča iegādāšanās vai glabāšanas atļauja tādas pašas kategorijas un lietojuma šaujamierocim vai D kategorijas lielas enerģijas pneimatiskajam ierocim;

5) pašaizsardzībai klasificētu B vai C kategorijas šaujamieroci personai, kurai ir ieroča glabāšanas, nēsāšanas vai iegādāšanās atļauja pašaizsardzībai klasificētam šaujamierocim neatkarīgi no kategorijas;

6) kolekcijai klasificētu šaujamieroci personai, kurai ir ieroča iegādāšanās vai kolekcijas atļauja kolekcijai klasificētam ierocim."

3. 28. pantā:

izteikt panta nosaukumu šādā redakcijā:

"**28. pants. Kvalifikācijas pārbaudījums**";

izteikt pirmās daļas pirmo teikumu šādā redakcijā:

"Kvalifikācijas pārbaudījumu par ieroču un munīcijas aprites kārtību un prasmēm rīkoties ar ieroci kārto šā panta otrajā daļā noteiktās fiziskās personas.";

izteikt otro daļu šādā redakcijā:

"(2) Kvalifikācijas pārbaudījumu par ieroču un munīcijas apriti un prasmēm rīkoties ar ieroci kārto:

1) fiziskās personas pirms šaujamieroča (izņemot medību šaujamieroci) vai lielas enerģijas pneimatiskā ieroča (izņemot medībām klasificētu lielas enerģijas pneimatisko ieroci) pirmreizējas iegādes;

2) fiziskās personas, kurām ieroča (izņemot medību šaujamieroci) glabāšanas atļauja vai nēsāšanas atļauja anulēta par ieroča vai munīcijas iegādāšanās, reģistrēšanas, glabāšanas, nēsāšanas, pārvadāšanas vai realizēšanas noteikumu pārkāpumiem;

3) fiziskās personas, kurām saskaņā ar juridiskās personas darbību ir pieejami ieroči un munīcija (izņemot fiziskās personas, kurām pieejami salūtieroči (akustiskie ieroči) darbībai kultūras jomā vai vēstures notikumu atveidošanai), pirms pieejas atļaušanas;

4) individuālais komersants un komersanta amatpersonas un darbinieki, ieroču komersanta un juridiskās personas amatpersonas un darbinieki, kuriem saskaņā ar darba pienākumiem pieejami ieroči, to munīcija un sastāvdaļas, pirms pieejas atļaušanas.";

izslēgt ceturtajā daļā vārdus "pirmajā un".

4. 38.pantā:

izteikt panta nosaukumu šādā redakcijā:

"**38. pants. Ieroču, munīcijas un šāviena trokšņa slāpētāju (klusinātāju) realizēšana**";

papildināt pirmo daļu pēc vārdiem "vai nēsāšanas atļauja" ar vārdiem "kā arī realizēt savā īpašumā esošo rūpnieciski ražoto šāviena trokšņa slāpētāju (klusinātāju) reģistrētam garstobra medību vai sporta šaujamierocim citām personām, kurām ir ieroča glabāšanas atļauja garstobra medību vai sporta šaujamierocim".

5. Aizstāt 50. panta trešajā daļā vārdu "attiecīgās" ar vārdiem "pārvadāšanas vai pārsūtīšanas".

6. Aizstāt 61. panta otrajā daļā vārdu "iznīcina" ar vārdiem "nodod iznīcināšanai Nodrošinājuma valsts aģentūrai".

7. Aizstāt 64. panta otrajā daļā vārdu "iznīcina" ar vārdiem "nodod iznīcināšanai Nodrošinājuma valsts aģentūrai".

8. Papildināt 77. panta pirmo daļu pēc vārda "izsniegtās" ar vārdiem "pārvadāšanas vai pārsūtīšanas".

9. Papildināt 83. panta pirmās daļas 4. punktu pēc vārda "sastāvdaļas" ar vārdiem "kā arī remontā nodotos vai saņemtos šaujamieročus vai lielas enerģijas pneimatiskos ieročus".

10. Papildināt 90. panta pirmo daļu ar 8. punktu šādā redakcijā:

"8) nepieciešams noskaidrot apstākļus, ja reģistrācijai iesniegtajam šaujamierocim, tā būtiskajai sastāvdaļai vai lielas enerģijas pneimatiskajam ierocim nesakrīt normatīvajos aktos par ieroču un munīcijas apriti noteiktie dati, kurus Valsts policija pārbauda, veicot šaujamieroča, būtiskās sastāvdaļas vai lielas enerģijas pneimatiskā ieroča reģistrāciju."

Iekšlietu ministre

M. Golubeva